Rådets forordning (EF) nr. 1010/2000

af 8. maj 2000

om Den Europæiske Centralbanks yderligere indkaldelse af valutareserveaktiver

RÅDET FOR DEN EUROPÆISKE UNION HAR -

under henvisning til protokollen om statutten for Det Europæiske System af Centralbanker og Den Europæiske Centralbank (i det følgende benævnt "statutten", særlig artikel 30.4,

under henvisning til henstilling fra Den Europæiske Centralbank (ECB)(1),

under henvisning til udtalelse fra Europa-Parlamentet(2),

under henvisning til udtalelse fra Kommissionen(3),

efter proceduren i artikel 107, stk. 6, i traktaten om oprettelse af Det Europæiske Fællesskab (traktaten) og i statuttens artikel 42 og på de betingelser, der er fastsat i traktatens artikel 122, stk. 5, og i punkt 7 i protokollen om visse bestemmelser vedrørende Det Forenede Kongerige Storbritannien og Nordirland, og

ud fra følgende betragtninger:

(1) Ifølge statuttens artikel 30.1 forsynes ECB af de nationale centralbanker i de deltagende medlemsstater med valutareserveaktiver, bortset fra medlemsstaternes valutaer, euro, IMF-reservestillinger og SDR, svarende til et beløb på op til 50000 mio. EUR.

(2) Ifølge statuttens artikel 30.4 kan ECB indkalde valutareserveaktiver ud over den i statuttens artikel 30.1 fastlagte grænse inden for de grænser og på de vilkår, der fastsættes af Rådet.

(3) Ifølge traktatens artikel 123, stk. 1, sammenholdt med artikel 107, stk. 6, vedtager Rådet straks efter den 1. juli 1998 de bestemmelser, der henvises til i statuttens artikel 30.4.

(4) I denne forordning fastsættes en grænse for yderligere indkaldelse af valutareserveaktiver, hvilket giver ECB's Styrelsesråd mulighed for at træffe beslutning om en faktisk indkaldelse på et eller andet tidspunkt i fremtiden for at genopbygge allerede opbrugte beholdninger af valutareserveaktiver og mulighed for ikke at udvide ECB's beholdninger ud over det maksimumsbeløb, svarende til 50000 mio. EUR, der er fastsat for de nationale centralbankers oprindelige overførsler af valutareserveaktiver til ECB.

(5) En opbygning af valutareserven må ikke medføre en udvidelse af ECB's indskudte kapital.

(6) Ifølge statuttens artikel 30.4 skal yderligere indkaldelse af valutareserveaktiver ske i overensstemmelse med statuttens artikel 30.2. Ifølge statuttens artikel 30.2 sammenholdt med artikel 43.6 og protokollens punkt 10, litra b), om visse bestemmelser vedrørende Det Forenede Kongerige Storbritannien og Nordirland skal den enkelte nationale centralbanks bidrag fastsættes i forhold til dens andel i ECB's kapital, der er indskudt af de deltagende medlemsstaters centralbanker.

(7) I statuttens artikel 10.3 sammenholdt med artikel 43.4 er det fastsat, at ved beslutninger, der træffes i henhold til statuttens artikel 30, vægtes Styrelsesrådets medlemmers stemmer i overensstemmelse med de nationale centralbankers andel af ECB's indskudte kapital.

(8) Statuttens artikel 30.4 sammenholdt med artikel 43.4 og 43.6, protokollens punkt 8 om visse bestemmelser vedrørende Det Forenede Kongerige Storbritannien og Nordirland og protokollens punkt 2 om visse bestemmelser vedrørende Danmark, tildeler ingen rettigheder og pålægger ingen forpligtelser over for ikke-deltagende medlemsstater.

(9) Ifølge statuttens artikel 49.1 sammenholdt med protokollens punkt 10, litra b), om visse bestemmelser vedrørende Det Forenede Kongerige Storbritannien og Nordirland skal en centralbank i en medlemsstat, hvis dispensation er blevet ophævet, eller som behandles på samme grundlag som de nationale centralbanker i medlemsstater uden dispensation, overføre valutareserveaktiver til ECB i overensstemmelse med statuttens artikel 30.1. Ifølge statuttens artikel 49.1 fastsættes det beløb, der skal overføres, ved at gange euroværdien, beregnet efter de gældende vekselkurser, af de valutareserveaktiver, som allerede er overført til ECB i overensstemmelse med artikel 30.1, med forholdet mellem antallet af kapitalandele indskudt af den pågældende nationale centralbank og antallet af kapitalandele, der allerede er indbetalt af de øvrige nationale centralbanker.

(10) Enhver angivelse af beløb i euro i de føromtalte traktatbestemmelser i denne forordning og i enhver indkaldelse af eller anmodning om valutareserveaktiver, som ECB måtte foretage, henviser til nominelle beløb i euro på det tidspunkt, hvor ECB indkalder valutareserveaktiver -

UDSTEDT FØLGENDE FORORDNING:

Artikel 1

Definitioner

I denne forordning forstås ved:

- "valutareserveaktiver": deltagende medlemsstaters officielle valutareserveaktiver, som besiddes af nationale centralbanker, og som er denomineret i eller omfatter valutaer, regningsenheder og guld, bortset fra medlemsstaternes valutaer, euro, IMF-reservestillinger og SDR

- "national centralbank": en deltagende medlemsstats centralbank

- "deltagende medlemsstat": en medlemsstat, der har indført den fælles valuta i overensstemmelse med traktaten.

Artikel 2

Yderligere indkaldelse af valutareserveaktiver

1. ECB kan, såfremt der er behov herfor, indkalde valutareserveaktiver fra de nationale centralbanker ud over den i statuttens artikel 30.1 fastlagte grænse, svarende til et beløb på yderligere 50000 mio. EUR.

2. En centralbank i en medlemsstat, hvis dispensation er blevet ophævet, eller som behandles på samme grundlag som en centralbank i en medlemsstat, hvis dispensation er blevet ophævet, skal overføre valutareserveaktiver til ECB, således at det beløb, der skal overføres, fastsættes ved at gange euroværdien, beregnet efter de gældende vekselkurser, af de valutareserveaktiver, som allerede er overført til ECB i overensstemmelse med stk. 1, med forholdet mellem antallet af kapitalandele indskudt af den pågældende nationale centralbank og antallet af kapitalandele, der allerede er indbetalt af de øvrige nationale centralbanker.

Artikel 3

Afsluttende bestemmelser

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddlelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i Bruxelles, den 8. maj 2000.

På Rådets vegne

J. Pina Moura

Formand

(1) EFT C 269 af 23.9.1999, s. 9.

(2) Udtalelse afgivet den 17. marts 2000 (endnu ikke offentliggjort i EFT).

(3) Udtalelse afgivet den 8. marts 2000 (endnu ikke offentliggjort i EFT).